b'\n_START_ARTICLE_\nSquier\n_START_SECTION_\nSoittimet\n_START_PARAGRAPH_\nSquier on Fenderin "karvalakkibr\xc3\xa4ndi" samalla tavoin kuin Epiphone puolestaan Gibsonin, ja Squierit on t\xc3\xa4hd\xc3\xa4tty nimenomaan aloitteleville muusikoille. Vaikka Squiereita ei aina arvostetakaan kovin paljoa, monet ammattimuusikot k\xc3\xa4ytt\xc3\xa4v\xc3\xa4t Squier-merkkisi\xc3\xa4 kitaroita. Squierit on yleens\xc3\xa4 valmistettu jostain halvemmasta puulajista (mm. agathis) kuin kalliimmat kitarat, ja tallan osat ovat valuter\xc3\xa4st\xc3\xa4 ty\xc3\xb6stetyn ter\xc3\xa4ksen sijaan. Kaikkein halvimmat Squierit valmistetaan laminoidusta puusta (vanerista). Laminoidussa puussa on etunsa kitaroiden massatuotannossa, sill\xc3\xa4 laminoitua puuta voidaan ty\xc3\xb6st\xc3\xa4\xc3\xa4 nopeammin kuin kokopuuta (kokopuu vaatii pitk\xc3\xa4n ja vaativan esik\xc3\xa4sittelyn), ja siin\xc3\xa4 voidaan k\xc3\xa4ytt\xc3\xa4\xc3\xa4 enemm\xc3\xa4n koneellisia tuotantovaiheita kuin kokopuussa. Laminointi on my\xc3\xb6s edullista, eik\xc3\xa4 siin\xc3\xa4 k\xc3\xa4ytett\xc3\xa4v\xc3\xa4n puun tarvitse olla priimaa.\n_START_SECTION_\nTuotanto\n_START_PARAGRAPH_\nToisin kuin Fender, jonka tuotantolaitokset ovat USA:ssa, Japanissa ja Meksikossa, Squierin tehtaat toimivat Aasiassa. Kitaroista valmistetaan p\xc3\xa4\xc3\xa4asiassa kahta sarjaa, jotka ovat Standard ja hieman halvempi Affinity, jota sanotaan maailman parhaaksi aloittelijakitaraksi. Squier aloitti toimintansa vuonna 1982. Ensimm\xc3\xa4iset Squierit valmistettiin Japanissa, ja niit\xc3\xa4 pidet\xc3\xa4\xc3\xa4n nyky\xc3\xa4\xc3\xa4n laadultaan v\xc3\xa4hint\xc3\xa4\xc3\xa4n samantasoisena kuin Yhdysvalloissa tuolloin valmistettuja Fendereit\xc3\xa4. N\xc3\xa4ist\xc3\xa4 kuuluisin sarja oli Squier JV Stratocaster. _NEWLINE_Nyky\xc3\xa4\xc3\xa4n Squiereita valmistetaan Indonesiassa ja Kiinassa. Squiereita on valmistettu my\xc3\xb6s Etel\xc3\xa4-Koreassa ja joitakin vuosia Squier II -nimell\xc3\xa4 Intiassa. Korean Squierit ovat hyv\xc3\xa4ss\xc3\xa4 maineessa, mutta Intiassa valmistettuja Squier II -kitaroita pidet\xc3\xa4\xc3\xa4n eritt\xc3\xa4in heikkolaatuisina._NEWLINE_Fender siirsi kalleimpien halpamalliensa tuotannon 1990-luvun alussa Meksikoon, Ensenadan kaupungissa sijaitsevaan nykyaikaiseen soitintehtaaseen. N\xc3\xa4ist\xc3\xa4 malleista k\xc3\xa4ytet\xc3\xa4\xc3\xa4n nime\xc3\xa4 "Fender Mexican", ja niill\xc3\xa4 Fender halusi lunastaa takaisin japanilaisten laatutuotteiden imagon sek\xc3\xa4 parantaa mainettaan halpakitaramarkkinoilla. Fender Mexicanit valmistetaan kokopuusta nykyaikaisilla ty\xc3\xb6st\xc3\xb6koneilla, ja niiden metalli- ja s\xc3\xa4hk\xc3\xb6osat tuodaan Fenderin Kalifornian tuotantolaitoksilta. S\xc3\xa4hk\xc3\xb6osissa tosin k\xc3\xa4ytet\xc3\xa4\xc3\xa4n usein halvempia - ja heikkolaatuisia potentiometrej\xc3\xa4 ja mikrofoninvalitsimia - kuin varsinaisissa USA-Fendereiss\xc3\xa4. "Fender Mexican" -mallit ovat asteen halvempia kuin yhdysvaltalaiset standardimallit ja eritt\xc3\xa4in suuressa suosiossa my\xc3\xb6s ammattimuusikoiden keskuudessa. Oman luokkansa Fenderin kitaramallistossa ovat Kaliforniassa valmistetut American Standard, American Deluxe, ja American Vintage. My\xc3\xb6s monet artistien nimikkomallit valmistetaan Kaliforniassa.                                                                             _NEWLINE_Squieria on valmistettu my\xc3\xb6s Yhdysvalloissa. T\xc3\xa4m\xc3\xa4 malli on hyvin harvinainen. Joissakin n\xc3\xa4iss\xc3\xa4 malleissa on sarjanumeron kohdalla merkint\xc3\xa4  E = Eighties (1980s), ja N = Nineties (1990s), merkiksi vuosimallista.  Squierin valmistus lopetettiin Japanissa ja tuotanto oli tarkoitus siirt\xc3\xa4\xc3\xa4 Meksikoon. Meksikon tehtaiden tulipalotuhojen takia kyseinen malli valmistettiin Yhdysvalloissa. Tuotantoa oli n. 8 kk ajan vuosina 1989-1990. Kitarassa lukee Squier by Fender. Made in U.S.A'